b'\n_START_ARTICLE_\nVertaisverkko\n_START_PARAGRAPH_\nVertaisverkko (P2P, engl. peer to peer) on verkko, jossa ei ole kiinteit\xc3\xa4 palvelimia ja asiakkaita, vaan jokainen verkkoon kytketty taho toimii sek\xc3\xa4 palvelimena ett\xc3\xa4 asiakkaana verkon muille j\xc3\xa4senille. Termi on yleens\xc3\xa4 yhdistetty tietokoneisiin ja tietoverkkoihin, mutta on ollut viime aikoina k\xc3\xa4yt\xc3\xb6ss\xc3\xa4 muun muassa ihmisten sosiaalista verkostoitumista tutkittaessa. Internetiss\xc3\xa4 vertaisverkkoja k\xc3\xa4ytet\xc3\xa4\xc3\xa4n useisiin tarkoituksiin, kuten tiedostojen jakamiseen, internet-puheluihin ja pikaviestint\xc3\xa4\xc3\xa4n. Arkikieless\xc3\xa4 vertaisverkoilla tarkoitetaan nimenomaan tiedostonjakoverkkoja, joiden valtava suosio on nostanut ne suuren yleis\xc3\xb6n tietoisuuteen._NEWLINE_Etuna perinteiseen palvelin-asiakas-malliin verrattuna on resurssien j\xc3\xa4rkev\xc3\xa4mpi k\xc3\xa4ytt\xc3\xb6. Asiakkaat eiv\xc3\xa4t jonota p\xc3\xa4\xc3\xa4sy\xc3\xa4 palvelimelle, vaan verkon kaikkien j\xc3\xa4senten laskentateho, kaista ja tallennustila on yhteisess\xc3\xa4 k\xc3\xa4yt\xc3\xb6ss\xc3\xa4. Vertaisverkon kapasiteetti siis kasvaa uusien j\xc3\xa4senten my\xc3\xb6t\xc3\xa4. Toinen etu on tiedon hajanaisuus: sama data on verkossa moneen kertaan eri paikoissa, mik\xc3\xa4 lis\xc3\xa4\xc3\xa4 luotettavuutta._NEWLINE_Ensimm\xc3\xa4inen laajamittainen vertaisverkko oli 1980-luvulla toiminut NNTP-protokollaan perustuva keskusteluryhm\xc3\xa4j\xc3\xa4rjestelm\xc3\xa4 Usenet._NEWLINE_Vertaisverkoista on keskusteltu, koska niss\xc3\xa4 saatetaan usein levitt\xc3\xa4\xc3\xa4 laitonta materiaalia.\n_START_SECTION_\nPuhdas vertaisverkko vs. hybridi\n_START_PARAGRAPH_\nT\xc3\xa4ysverisess\xc3\xa4 vertaisverkossa kaikki verkon j\xc3\xa4senet ovat tasavertaisia ja ne toimivat samanaikaisesti sek\xc3\xa4 asiakkaina ett\xc3\xa4 palvelimina. Keskuspalvelinta tai -reititint\xc3\xa4 ei ole. T\xc3\xa4llaisia verkkoja ovat tiedostonjakoverkoista muun muassa Freenet ja Gnutella. Vertaisverkoissa olevan sis\xc3\xa4ll\xc3\xb6n ja verkkojen tarjoamien palveluiden hy\xc3\xb6dynt\xc3\xa4minen edellytt\xc3\xa4\xc3\xa4 erityist\xc3\xa4 vertaisverkko-ohjelmaa (asiakasohjelmaa). N\xc3\xa4it\xc3\xa4 ohjelmia ovat esimerkiksi KaZaa ja Gnutella-verkossa k\xc3\xa4ytett\xc3\xa4v\xc3\xa4 LimeWire._NEWLINE_T\xc3\xa4m\xc3\xa4n mallin lis\xc3\xa4ksi on k\xc3\xa4yt\xc3\xb6ss\xc3\xa4 monia erilaisia vertaisverkon ja perinteisen palvelin\xe2\x80\x93asiakas-mallin hybridej\xc3\xa4. Niiss\xc3\xa4 on usein keskuspalvelin, johon koko verkko on yhteydess\xc3\xa4. Palvelin voi t\xc3\xa4ll\xc3\xb6in vaikkapa ker\xc3\xa4t\xc3\xa4 hakemistoa kunkin j\xc3\xa4senen jakamasta datasta ja tarjota koko verkon kattavaa hakupalvelua. Er\xc3\xa4\xc3\xa4nlainen yhdistelm\xc3\xa4ratkaisu on k\xc3\xa4yt\xc3\xb6ss\xc3\xa4 my\xc3\xb6s Usenetiss\xc3\xa4, jossa uutisryhm\xc3\xa4palvelimet toimivat kesken\xc3\xa4\xc3\xa4n vertaisverkkona, mutta tarjoavat lukijoille asiakas/palvelin-arkkitehtuurin mukaisesti ryhmi\xc3\xa4 luettavaksi.\n_START_SECTION_\nRakenteellinen vs. rakenteeton\n_START_PARAGRAPH_\nRakenteettomassa vertaisverkossa j\xc3\xa4senet muodostavat yhteydet toisiinsa mielivaltaisesti. Jos verkon j\xc3\xa4sen ilmoittaa hakevansa tietty\xc3\xa4 dataa, hakupyynt\xc3\xb6 etenee sokeasti ketjussa eteenp\xc3\xa4in. T\xc3\xa4m\xc3\xa4 on verraten tehotonta, sill\xc3\xa4 pyynt\xc3\xb6 ei todenn\xc3\xa4k\xc3\xb6isesti p\xc3\xa4\xc3\xa4se perille haettavan datan ollessa kaukana, useiden linkkien p\xc3\xa4\xc3\xa4ss\xc3\xa4. Hakupyynt\xc3\xb6jen laajamittainen v\xc3\xa4litt\xc3\xa4minen my\xc3\xb6s kuormittaa verkkoa. T\xc3\xa4llaisia verkkoja ovat esimerkiksi Gnutella ja FastTrack._NEWLINE_Rakenteellisessa vertaisverkossa on k\xc3\xa4yt\xc3\xb6ss\xc3\xa4 menetelm\xc3\xa4, jossa verkon j\xc3\xa4senill\xc3\xa4 on tietoisuus kaiken jaetun datan sijainnista. N\xc3\xa4in saapuva haku voidaan ohjata oikeaan suuntaan. Ylivoimaisesti yleisin tekniikka on hajautettu tiiviste (DHT, Distributed Hash Table). DHT:ta hy\xc3\xb6dynt\xc3\xa4vi\xc3\xa4 rakenteellisia protokollia ovat esimerkiksi Chord, Pastry, Tapestry, CAN ja Tulip._NEWLINE_On olemassa my\xc3\xb6s hierarkkisia vertaisverkkoja; niiss\xc3\xa4 tietyill\xc3\xa4 koneilla on enemm\xc3\xa4n vastuuta kuin toisilla.\n_START_SECTION_\nSalattu vs. salaamaton\n_START_PARAGRAPH_\nVertaisverkon tahojen v\xc3\xa4lisen liikenteen salaaminen parantaa k\xc3\xa4ytt\xc3\xa4jien tietoturvaa. Salaamisen lis\xc3\xa4ksi jotkut verkot kuten Freenet ja Tor pyrkiv\xc3\xa4t k\xc3\xa4ytt\xc3\xa4jien anonymiteettiin kierr\xc3\xa4tt\xc3\xa4m\xc3\xa4ll\xc3\xa4 salatun liikenteen satunnaisten v\xc3\xa4litt\xc3\xa4j\xc3\xa4tahojen kautta. Ulkopuoliset eiv\xc3\xa4t n\xc3\xa4e mit\xc3\xa4 salatussa verkossa liikkuu, joten liikenteen tarkkailu, suodattaminen tai sensurointi ei ole mahdollista.'